निरन्तर बढता तापमान और आग उगलता सूरज इन दिनों हमारी चिंता और चर्चा का एकमात्र विषय है। इस तन झुलसाती तपन और गरमी के कारण ‘ग्लोबल वार्मिंग’ शब्द से भी हम सभी परिचित हैं। गाहे बगाहे इस शब्द पर चर्चा भी कर लेते हैं परन्तु इसे अपने स्तर पर काबू करने की बात आते ही हम हाथ खींच लेते हैं इसी की परिणति है कि आज हम वैश्विक तपन के भयानक खतरों को झेल रहे हैं। वैश्विक तपन का अर्थ है हमारे वातावरण में अनपेक्षित बदलाव होना औऱ उसका संतुलन बिगड़ना। औद्योगिकीकरण, शहरीकरण, जनसंख्या वृद्धि, विज्ञान और तकनीक के बढते प्रभाव, उपभोक्तावादी संस्कृति और प्रकृति के अनियन्त्रित दोहन पर्यावरण को असंतुलित बना रहे हैं। प्रकृति का सदियों से अपना एक संतुलन है यही कारण है कि प्रकृति के हर उपादान में प्रत्येक वांछनीय अवांछनीय तत्व की उतनी तय मात्रा है जितनी सृष्टि के नैरन्तर्य के लिए आवश्यक है । पूर्व में प्रकृति के प्रति मनुष्य की सहिष्णुतावादी दृष्टि थी यही कारण है कि उसकी धूप गुनगुनी हुआ करती थी और ऋतुएँ सतरंगी। इसी कारण धरती भी कुदरत की इस मेहर से अपने माथे धानी चूनर ओढ इठलाती थी। आज स्थितियां इसके उलट हैं। विगत चार दशक इस परिवर्तन के साक्षी रहे हैं और विकास की चाह में हमने पृथ्वी की आबोहवा बदल दी है।